यहां सब बोलें 'चलो अन्ना हजारे'  
भीड़ का यह आलम है कि मैदान के तीनों गेट पर लोग अंदर जाने के लिए कतार बांधे खड़े हैं।
रामलीला मैदान में अन्ना हजारे के अनशन के दौरान सोमवार सुबह से ही हजारे समर्थकों के आने का सिलसिला शुरू हो गया, जो लोग रात से यहां डटे थे उन्होंने वापसी की राह पकड़ी। जन्माष्टमी की छुट्टी होने के कारण आज यहां आने वालों की तादाद बढ़ गई। भीड़ का यह आलम है कि मैदान के तीनों गेट पर लोग अंदर जाने के लिए कतार बांधे खड़े हैं।  रामलीला मैदान से सबसे नजदीकी मेट्रो स्टेशन नई दिल्ली है, जहां से हजारे समर्थकों की भारी भीड़ उमड़ रही है। मेट्रो स्टेशन पर उतरने वाले लोग हाथों में तिरंगे उठाए हजारे के समर्थन में नारे लगाते हुए रामलीला मैदान की तरफ बढ़ रहे हैं।  नई दिल्ली मेट्रो स्टेशन के बाहर खड़े रिक्शे वालों का कारोबार इन दिनों काफी बढ़ गया है। दिनभर रामलीला मैदान के फेरे लग रहे हैं। हालत यह है कि वह मेट्रो से उतरने वाली सवारियों के झुंड देखते ही चलो अन्ना हजारे की आवाज लगाना शुरू कर देते हैं।  एक रिक्शा चालक आस मोहम्मद ने बताया, पिछले चार दिन से हमें सिर्फ रामलीला मैदान की ही सवारियां मिल रही हैं। मेट्रो से उतरने वाली हर सवारी को वहीं जाना होता है। दूसरे इलाकों के रिक्शे वाले भी यहां आ गए हैं क्योंकि यहां उन्हें खूब सवारियां मिल रही हैं।   वैसे लोग यातायात के तमाम अन्य साधनों से भी यहां पहुंच रहे हैं और रामलीला मैदान के आसपास मेले का सा माहौल है। चारों तरफ लोगों के रेले हैं। कुछ बीवी बच्चों को साथ लेकर आए हैं तो कुछ दोस्तों के साथ भ्रष्टाचार के खिलाफ मुहिम में भागीदारी करने पहुंचे हैं।